Yildiz Akdogan (S), 2010-04-19:
Lovforslaget bunder i regeringens oplæg »Mere tid til velfærd«, og vi Socialdemokrater mener, at forslaget er et rigtigt skridt på den rigtige vej, nemlig at give mere tid til velfærd.
Derfor støtter vi også forslaget.
Men når det er sagt, har vi også nogle enkelte kommentarer til selve forslaget.
Lad mig starte med at sige, at de oprindelige bureaukratiske tiltag, der med dette lovforslag fjernes eller forandres, rent faktisk er regeringens egen skyld.
Det er ingen hemmelighed, at regeringen har ønsket flere regler, flere procedurer og mere bureaukrati i velfærdsydelserne siden 2001.
Derfor er det også glædeligt at se, at regeringen har lært at lytte til fagfolk og dermed har set fornuften i, at pædagogernes tid bør og skal gå til børnene og ikke til procedurerne.
Forslaget er en udmøntning af regeringens plan »Mere tid til velfærd«, og det indeholder fire hovedelementer.
For det første ændres dagtilbuddenes evaluering af de pædagogiske læreplaner, ligesom kommunalbestyrelsernes evaluering af dem ændres fra én gang om året til minimum hvert andet år.
Den seneste evalueringsrapport fra december 2009 udført af Danmarks Evalueringsinstitut
angiver, at de pædagogiske læreplaner ikke har fungeret som en løftestang for arbejdet på den måde, det var tiltænkt.
Næsten halvdelen af kommunerne indsamler ikke evalueringerne fra daginstitutionerne, og næsten halvdelen af kommunerne udarbejder ikke en årlig evaluering fra dagplejen.
Lidt over en tredjedel af kommunerne behandler indsamlede evalueringer fra daginstitutionerne på politisk niveau.
Konklusionen er altså, at kommunerne ikke bruger læreplanerne særlig meget, og de bliver sjældent brugt efter hensigten.
Derfor er det også på tide, at vi ændrer reglerne for læreplanerne.
Dog mener vi, at vi bør holde fast i, at forældrebestyrelserne også undervejs kan deltage i diskussionen om læreplanerne, og det bør fastholdes for såvel de offentlige som de private pasningstilbud.
For det andet fjernes kravet om en selvstændig skriftlig miljøvurdering.
I stedet for skal børnemiljøvurderingen integreres i de pædagogiske læreplaner.
Og selv om vi mener, at der er ræson i dette, er det også meget vigtigt at fremhæve, at miljøvurderingen ikke må komme i sidste række, da det har en stor betydning for børnenes ve og vel.
For det tredje bliver sprogscreening af børn i 3-års-alderen målrettet, så den kun udføres på børn, der vurderes til at have et behov for særlig støtte til deres sproglige udvikling.
Samtidig får forældrene pligt til at lade deres barn undergå en sprogscreening, hvis det vurderes at være nødvendigt.
For det fjerde gives der i lovforslaget hjemmel til at oprette en gæstepleje andre steder end de nu tilladte steder.
Igen har vi fat i en fornuftig løsning, hvor vi giver dagplejen bedre vilkår og større tryghed for børnene, der ikke skal sendes mange forskellige steder hen.
Samtidig giver forslaget fleksibilitet for den enkelte kommune, der kan oprette faste afløsningsmuligheder for dagplejen i tilfælde af sygdom.
Samlet set fjerner eller forandrer forslaget en del tiltag, der hidtil har medført stor frustration hos mange medarbejdere i daginstitutionerne.
De har med rette følt, at deres tid til børnene blev brugt på papirarbejde bag skrivebordet.
Det er derfor glædeligt, at vi med forslaget kan give større frihed for de enkelte institutioner og bedre muligheder for at tilrettelægge arbejdet efter de lokale behov.
Men en ting er usikker i dette ellers meget fornuftige lovforslag, og det er altså økonomien.
Det fremstår fra regeringens side, som om at man med forslaget kan spare rigtig mange millioner kroner i rene effektiviseringsgevinster.
Vi i Socialdemokratiet mener dog, at billedet er noget mere grumset end som så.
Der er et uklart besparelsespotentiale i det her lovforslag, og personligt er jeg lidt i tvivl om, hvorvidt der kan hentes så store gevinster ind, som regeringen forestiller sig.
Men det er måske et emne, vi kan drøfte nærmere med ministeren i det videre udvalgsarbejde.
Alt i alt skal jeg fremhæve, at vi Socialdemokrater støtter forslaget, da vi mener, at dette forslag tager et vigtigt skridt i den rigtige retning.
Og det er mere tid til børnene og mere tid til velfærd.
Det synes vi er på tide.